**“ХӨВСГӨЛ УСАН ЗАМ” ХК-ИЙН 2015 ОНЫ ҮЙЛ АЖИЛЛАГААНЫ БОЛОН САНХҮҮГИЙН ТАЙЛАН**

 Эрхэм хувьцаа эзэмшигчид ээ

 Тайлант хугацаанд “Хөвсгөл усан зам” ХК-ийн Төлөөлөн удирдах зөвлөлийн даргаар Ш.Баярсайхан, гишүүдээр А.Шагдарсүрэн, Р.Содном, С.Сайнбат, Ж.Мөнхбаатар, С.Хосбаяр, ТУЗ-ийн хараат бус гишүүдээр Д.Дашцэдэн, Ц.Эрдэнэбилэг, Н.Отгонбаатар нар, компанийн Гүйцэтгэх захирлаар Ч.Үржинбадам, нягтлан бодогчоор Ц.Туул нар ажиллалаа. Компанийн Төлөөлөн удирдах зөвлөл компанийн хэтийн төлөв, зорилтыг тодорхойлон хууль дүрэм журамд заасан эрх үүргийн хүрээнд компанийн үйл ажиллагааг удирдан чиглүүлж, түүний дэргэдэх хороод нь хорооны эрх мэдлийн хүрээнд ТУЗ-ийн болон Гүйцэтгэх удирдлагын үйл ажиллагаанд хяналт тавьж Гүйцэтгэх удирдлага нь өдөр тутмын удирдлагаар ханган ажиллаж ирлээ. ТУЗ-ийн 3-р сарын ээлжит хурлаар компанийн гүйцэтгэх захирлын 2015 оны үйл ажиллагааны тайлан болон санхүүгийн тайланг авч хэлэлцэн, танилцаад сайн үнэлгээ өгч, цаашид эхэлсэн ажлыг чанартай гүйцэтгэлтэйгээр дуусгах, зардлыг хэмнэх, орлого олох шинэ гарц, шинэлиг санааг өдөр тутмын ажилдаа нэвтрүүлэн хариуцлагатай сайн ажиллахыг үүрэг болгоод байна. Компанийн 2015 оны үйл ажиллагааны болон санхүүгийн тайланг Гүйцэтгэх захирал Ч.Үржинбадам танилцуулна.

**Удирдлага , зохион байгуулалт, хүний нөөцийн талаар:** “Хөвсгөл Усан зам” ХК нь 2015 оны 05-р сарын 01-ээс 2015 оны 11-р сарын 01-ний хугацаанд 1 орон тооны 18 гэрээт нийт 19 хүний бүрэлдэхүүнтэйгээр үйл ажиллагаагаа ажил үүргийнхээ дагуу хийж гүйцэтгэснээр нийт 49,756.8 мян төгрөгийн цалингийн зардал гарч, нийгмийн даатгалын шимтгэлд 5,473.4 мян.төгрөг төлсөн байна.

Манай компани энэ онд томоохон хөрөнгө оруулалт бүтээн байгуулалтын ажил хийснээр Хөвсгөл аймгийн Хатгал сумын аялал жуулчлалын шилдэг аж ахуйн нэгжээр шалгарч шагнал хүртсэн . Худалдаа үйлдвэрийн танхимын шалгаруулалтаар аялал жуулчлалын салбартаа 3-р байранд орсон.

Хөвсгөл аймгийн “Шилдэг татвар төлөгч компани”-аар шалгарсан нь манай компаний ажлын үр дүнгийн нэг илрэл юм. 2015 онд татварт 45,300,000 төгрөгийн татвар төлсөн . Аялал жуулчлалын салбарт Номин холдинг ХХК –иас арван жилийн хугацаанд томоохон хөрөнгө оруулалт хийсээр ирлээ. 2016 онд 80,000,000 төгрөгний хөрөнгө оруулалт хийхээр бэлтгэл ажилдаа ороод байна. Орон нутгаас ажиллах ажиллагсдын тоог нэмэгдүүлж 19 хүний бүрэлдэхүүнтэйгээр үйл ажиллагаагаа явууллаа.

**Санхүүгийн үйл ажиллагааны талаар:** Тус компани нь 2015 онд 320.3 сая төгрөгийн орлого олж, 584.9 сая төгрөгийн зардал гарган 264.6 сая төгрөгийн алдагдалтай ажилласан байна. Тайлант хугацааны орлого өмнөх онтой харьцуулахад 21.0 хувиар буюу 55.6 сая төгрөгөөр өссөн.

 Тайлант хугацаанд нийт 584.9 сая төгрөгийн зардал гарсанаас үйл ажиллагааны зардал 535.8 сая төгрөг, үйл ажиллагааны бус зардал 49.1 сая төгрөг байна. Үйл ажиллагааны зардлын 61.7 хувийг зээлийн хүүгийн зардал, 10.7 хувийг шатахуун, шатах тослох материалын зардал, 9.8 хувийг цалин, нийгмийн даатгалын шимтгэлийн зардал, 6.4 хувийг үндсэн хөрөнгийн элэгдлийн зардал, 3.2 хувийг цэвэрлэгээ үйлчилгээний зардал, үлдэх 8.2 хувийг бусад зардал эзэлж байна. Үйл ажиллагааны зардлыг өмнөх онтой харьцуулбал 22.7 хувиар буюу 99.0 сая төгрөгөөр өссөн байна.

Энэ оны байдлаар нийт 91.5 сая төгрөгийн хөрөнгөтэй байгаагаас эргэлтийн хөрөнгө 36.2 сая төгрөг, эргэлтийн бус хөрөнгө 55.2 сая төгрөг байна. Нийт хөрөнгө нь өмнөх онтой харьцуулбал 4 хувиар өссөн байна. Эргэлтийн хөрөнгийн 3,7 хувь буюу 1.3 сая төгрөгийг хангамжийн материал мөн 65,7 хувь буюу 23,8 сая төгрөгийг сэлбэг хэрэгсэл 23,7 хувь буюу 8,6 сая төгрөгийг урьдчилж гарсан зардал тус тус эзэлж байна. Эргэлтийн бус хөрөнгийн 38,3 хувь буюу 91,7 сая төгрөгийг тээврийн хэрэгсэл, 34,6 хувь буюу 83,1 сая төгрөгийг барилга байгууламж, 22,7 хувь буюу 54.4 сая тавилга эд хогшил , 4.3.хувь буюу 10,3 сая төгрөгийг тоног төхөөрөмж эзэлж байна.

 Дансны авлага 4.4 сая төгрөг байсан бол оны эцэст 0.8 сая төгрөг болж 79.9 хувиар буюу 3.5 сая төгрөгөөр буурсан байна. Дансны авлагыг Нийгмийн даатгалын шимтгэлийн авлага эзэлж байна.

 Оны эхэнд дансны өр 1,511.4 сая төгрөг байсан бол оны эцэст 1,779.9 сая төгрөг болж 17.8 хувиар буюу 268.6 сая төгрөгөөр өссөн байна. Дансны өрийг ангилж үзвэл 99.9 хувь буюу 1,776.8 сая төгрөгийн богино хугацаат зээлийн өр, 0.1 хувийг компани хоорондын өр эзэлж байна.

**Аж ахуйн засвар үйлчилгээний талаар:** Компанийн үйл ажиллагааг хэвийн явуулах, манай компанийн орлого олох ганц эх үүсвэр болох “Сүхбаатар” хөлөг онгоцоо бүрэн бүтэн байлгах, зорчигчдын аюулгүй байдлыг хангах үүднээс зайлшгүй хийгдэх аж ахуйн шинжтэй хөрөнгө засварын нилээн ажлуудыг төлөвлөн хийснийг танилцуулбал:

1. Эрхүү хотын Шип сервис компанитай хамтран ажиллаж механик Дмитрий Дабаевичийн удирдлага дор хөдөлгүүрийн оношлогоо хийж засварын ажлуудыг эхэлснээр 31,500,000 төгрөгийн хөрөнгө орууллалтыг төсвийн дагуу хийж эхлээд байна.
2. Хөвсгөл аймгийн онцгой байдлын сургалтын явцад аврагч шумбагч ахлагч Ч.Сүрэнхүү Б.Ганбаатар нар хөлөг онгоцны доогуур шумбалт хийж үзлэг хийхэд ямар нэгэн өөрчлөлт гараагүй байв.
3. Аврах завь 2 ш-ийг 1,299,980 төгрөгөөр шинээр авсан .
4. Далайн захиргаанаас 20ш зориулалтын аврах хантааз 1,600,000 төгрөгөөр шинээр нэмж авсан.
5. Сүхбаатар онгоцны хөдөлгүүрт 2 агаар шүүгч шинээр байрлуулан 2 шинэ агаар шүүгчийг хадгалуулав.
6. Сүхбаатар онгоцны янданг гагнаж суурилуулахад 1,800,000 төгрөгийн зардал гаргасан.
7. Нэмэлтээр 6 ширхэг порсункны тохиргоо боож бэлэн болгосон.
8. Сүхбаатар усан онгоцны 6NVD48-U маркын ажиллагаатай байгаа 1-р үндсэн хөдөлгүүрийн тос, ус алдалтыг зогсоох техник оношлогооны ажлыг гүйцэтгэсэн.
9. 6NVD48-U маркын 1-р үндсэн хөдөлгүүрийг өвлийн зогсолтонд бэлдэж өндөр даралтын хийгээр бүх усыг шавхах ажлыг хийж дууссан.
10. 6NVD48-U маркын 1-р үндсэн хөдөлгүүрийн техникийн үйлчилгээ хийх явцад илэрсэн эвдрэл гэмтлийг засварлах шаардлагатай байгаа сэлбэгийн жагсаалт гаргасан зэрэг засврын ажлуудыг Смарт компаниар хийж гүйцэтгүүлэхэд 4,800,000 төгрөгний зардал гаргасан болно.
11. Гүүрний 2 хаалгыг 2,000,000 төгрөгөөр шинэчилж хийснээр аялагч-хөлөг онгоцоор зорчигчдын аюулгүй байдал ханган ажиллахад тодорхой хувь нэмэр оруулсан.
12. Номин 247 дэлгүүрийг Эрдэнэт бөөний агуулах төвтэй хамтран ажиллуулсан нь үйлчлүүлэгчдийн талархлыг хүлээсэн .
13. Бохирын 53 машинд 1,600,000 төгрөгийн сэлбэг авч засвар хийснээр үйл ажиллагаагаа доголдолгүй явууллаа.
14. Зам тээврийн яамнаас далайд аялах тусгай зөвшөөрлийг 2 жилийн хугацаатайгаар сунгуулан аялах болсон .

 Эко аялалыг сурагчдын дунд зохион байгуулах , хуримын бал сарын аялалыг хийх зэргээр захиалгат үйлчилгээнд хөлөг онгоцыг ашиглах болсон, мөн сайжруулсан авто зам тавигдснаар аялагчдын тоо өсч 15,000 гаруй аялагчдыг Монгол улсад ганц байгаа усан зам тээврийн 60 жилийн түүхтэй Сүхбаатар хөлөг онгоцоор тусгай хөтөлбөрийн дагуу аялуулсан нь аялагчдыг татах нэг онцлог болж байна.

**Хамгаалах хэрэгсэл, ажлын хувцасны талаар:** Хамгаалагч нарын хамгаалах хэрэгсэл бороохой, гар, хурууны гав, гар чийдэн, борооны цув тус бүр нэг нэгийг өгч ажлын хэрэгслээр хангасан.

**Байгаль орчин болон бусад үйлчилгээтэй холбоотой ажлуудын талаар:** Усны эрүүл ахуйн шинжилгээ 2 удаа хийлгэсэн.

* Ус ашиглалтын гэрээгээр 13,215,945 төгрөгийн төлбөр хийв.
* Аймгийн ОБГазраас Галын аюулаас урьдчилан сэргийлэх шалгалтаар Галын аюулгүй байдлын дүгнэлт хийлгэж, гэрээгээр 4 аврагч- хамгаалагч ажиллуулав.
* МХГазраас ажил үйлчилгээ сайжруулах зөвлөмж удирдамж өгсөний дагуу ажилласан.
* Байгаль орчноо хамгаалах талаар ХУТХамгаалалтын газартай хамтран төлөвлөгөө гарган ажиллав.
* УМХГ, аймгийн МХГ-ын шалгалтаар илэрсэн зөрчлийг арилгаж цаг хугацаанд нь биелэлтийг нь гаргаж өгсөн.
* Хог хаягдлын түр хадгалах сав стандартын ус бороо орохгүй гадагшаа унахгүй зориулалтын материалаар доторлож халдваргүйжүүлэх нян устгах ариутгалыг мэргэжлийн байгууллагатай хамтран ажиллах саналыг хүргүүлсэн.
* Бааз орчмын агаарт жилд 2-оос доошгүй удаа ба 7,8 саруудад орчны агаараас сорьц шинжилгээ дээж авч мэргэжлийн байгууллагаар шинжилгээ хийлгэж түвшинг тодорхойлуулан, зохих зөвлөмжийг авч ажиллахаар төлөвлөж байна.
* Далайн захиргаатай гэрээний дагуу хамтран ажилласан.

**Хөвсгөл усан зам ХК-ийн хэтийн төлөвийн талаар:** Монгол улсын аялал жуулчлалын салбарын төв болсон цэвэр агаар, цэнгэг устай байгалийн үзэсгэлэнт Хөвсгөл нууранд усан замын аялагчдын голлох анхаарал татсан Сүхбаатар хөлөг онгоцны эзэд билээ бид. Цаашдаа орон нутгийн дэд бүтцийн асуудал нааштай шийдэгдсэн аялал жуулчлалын салбар улам хөгжих ирээдүй байгаа гэж манай хамт олон үзэж байна. Үүнд:

* Улаанбаатараас Мөрөн хүртэлх 900 км хатуу хучилттай зам тавигдаж бүрэн ашиглалтанд орсон.
* Мөрөн хотын олон улсын нисэх онгоцны буудлын барилгын ажил эхэлсэн.
* Ханхын хилийн гарцыг боомт болгон өргөжүүлж, гадаад дотоодын иргэд зорчих ба усан замын тээвэр хөгжснөөр худалдаа аялал жуучлалын томоохон төв болох зэрэг нааштай хандлага бий.
* ОХУ-н иргэд визгүй зорчих болсон.

Улмаар компанийн үндсэн үйл ажиллагааны цар хүрээ өргөжиж, чанар, бусдаас давуу, онцгой байх тал дээр анхаарч ажиллавал салбартаа манлайлагч болох боломжтой юм.